蜀張氏賜書詩
作者：韓駒
朝代：宋

paragraphs: 張公昔蹋中朝班，夜隨仙官上九關。
再拜天皇少却立，手掣雲漢歸人間。
鈎陳熟視不呵責，坐令光耀驚塵寰。
至今公家蜀江上，紫氣夜屬岷峨山。
昭回斷缺久未補，女媧鍊石亦已艱。
似聞天上列星怒，下問雲漢何時還。
丁寧賢孫善拂拭，不用構閣深防閑。
爲公作詩刻堅石，可使萬古驅神奸。